PMIndiaData/PMIndiaSum huggingface dataset:
सनदी लेखापाल दिनानिमित्त पंतप्रधानांनी दिल्या शुभेच्छा

सनदी लेखापाल दिनानिमित्त पंतप्रधान नरेंद्र मोदी यांनी सनदी लेखापालांना शुभेच्छा दिल्या आहेत. सनदी लेखापालांच्या कठोर परिश्रमामुळे,आपल्या समाजात सचोटी आणि उत्तम कंपनी प्रशासन संस्कृती वृद्धिंगत होत आहे. आर्थिक प्रगती वाढीसाठीही सनदी लेखापाल महत्वाची भूमिका बजावतात. सनदी लेखापाल दिनानिमित्त सर्व सनदी लेखापालांना पुढील वाटचालीसाठी शुभेच्छा,असे पंतप्रधानांनी आपल्या शुभेच्छा संदेशात म्हटले आहे.
पंतप्रधानांनी नवी दिल्लीतील एम्सच्या झज्जर परिसरातील राष्ट्रीय कर्करोग संस्थेमधील इन्फोसिस फाउंडेशन विश्राम सदनाचे उद्घाटन केले

पंतप्रधान नरेंद्र मोदी यांनी आज व्हिडीओ कॉन्फरन्सिंगद्वारे एम्स नवी दिल्लीच्या झज्जर परिसरातील राष्ट्रीय कर्करोग संस्थेत इन्फोसिस फाउंडेशन विश्राम सदनाचे उद्घाटन केले. कार्यक्रमाला संबोधित करताना पंतप्रधान म्हणाले की आजचा दिवस ऐतिहासिक आहे. आज भारताने 100 कोटी लसीच्या मात्रांचा टप्पा पार केला आहे. 100 वर्षातील सर्वात मोठ्या महामारीचा सामना करण्यासाठी, देशाकडे आता 100 कोटी लसींच्या मात्रांची मजबूत संरक्षणात्मक ढाल आहे. हे यश भारताचे आणि येथील नागरिकांचे आहे, असे पंतप्रधानांनी सांगितले. पंतप्रधानांनी देशातील सर्व लस उत्पादक कंपन्या, लसींच्या वाहतुकीत सहभागी असलेले कर्मचारी, लस विकसित करणारे आरोग्य क्षेत्रातील व्यावसायिक यांच्याप्रति कृतज्ञता व्यक्त केली. आज एम्स झज्जरमध्ये कर्करोगाच्या उपचारासाठी येणाऱ्या रुग्णांची मोठी सोय झाली आहे असे पंतप्रधानांनी नमूद केले. राष्ट्रीय कर्करोग संस्थेमध्ये बांधण्यात आलेल्या या विश्राम सदनामुळे रुग्ण आणि त्यांच्या नातेवाईकांच्या समस्या आणि चिंता कमी होतील, असे ते म्हणाले. विश्राम सदन इमारत बांधल्याबद्दल इन्फोसिस फाउंडेशनची आणि जमीन, वीज आणि पाणी पुरवल्याबद्दल एम्स झज्जरची पंतप्रधानांनी प्रशंसा केली. या सेवेसाठी एम्स व्यवस्थापन आणि सुधा मूर्ती यांच्या चमूचे त्यांनी आभार मानले. भारतातील कॉर्पोरेट क्षेत्र, खाजगी क्षेत्र आणि सामाजिक संस्थांनी देशाची आरोग्य सेवा मजबूत करण्यासाठी सातत्याने योगदान दिले आहे. आयुष्मान भारत – पीएमजेएवाय हे याचे उत्तम उदाहरण असल्याचे पंतप्रधानांनी सांगितले. पंतप्रधान म्हणाले की, जेव्हा आयुष्मान भारत योजनेअंतर्गत रुग्णाला मोफत उपचार मिळतात, तेव्हा सेवेचे कार्य पूर्ण होते. या सेवाभावनेनेच सरकारने कर्करोगाच्या सुमारे 400 औषधांच्या किंमती कमी करण्यासाठी पावले उचलली, असे पंतप्रधान म्हणाले.
पंतप्रधानांना गुजरातच्या गांधीनगर येथे 66 व्या वाढदिवशी मातोश्री हिरा बा यांचे आशिर्वाद

पंतप्रधान नरेंद्र मोदी आज गुजरातमध्ये होते. आज सकाळी ते गांधीनगर येथे आई हिरा बा यांचे आशिर्वाद घ्यायला गेले. राष्ट्रपती, उपराष्ट्रपती आणि माजी पंतप्रधान डॉ. मनमोहन सिंग यांच्यासह अनेक नेत्यांनी पंतप्रधानांना दूरध्वनीवरुन शुभेच्छा दिल्या. सरन्यायाधीश टी.एस.ठाकूर हे देखील आज गांधीनगरमध्ये होते. त्यांनी राजभवनात जाऊन पंतप्रधानांना वाढदिवसाच्या शुभेच्छा दिल्या. पंतप्रधानांना समाजातील सर्व घटकांकडून सोशल मिडिया आणि नरेंद्र मोदी ॲपवर शुभेच्छा दिल्या जात आहेत. पंतप्रधानांनी दाहोड जिल्ह्यातील लिमखेडा येथे आदिवासींच्या कल्याणासाठी अनेक योजनांचा शुभारंभ केल्यानंतर उपस्थित जनसमुदायाला संबोधित केले. यावेळी पंतप्रधान म्हणाले की, गुजरातमध्ये पाणी पुरवठा हे प्रमुख आव्हान होते, मात्र त्या आव्हानाला यशस्वीपणे तोंड देण्यात आले. आपले सरकार गरीब आणि वंचितांच्या कल्याणासाठी कटिबद्ध असलेले सरकार असेल या आपल्या प्रतिज्ञेचे स्मरण करुन पंतप्रधान म्हणाले की, “सबका साथ, सबका विकास” हा मंत्र सगळीकडे दुमदुमत आहे. नवसारी येथे दिव्यांगांना अर्थसहाय्य आणि सहाय्यक उपकरणांचे वितरण करण्यासाठी आयोजित समारंभाला पंतप्रधान उपस्थित होते. या भव्य कार्यक्रमाच्या माध्यमातून आज जे विक्रम प्रस्थापित झाले, त्याचा उल्लेख करुन पंतप्रधानांनी नवसारीचे अभिनंदन केले. पंतप्रधान म्हणाले की, यापूर्वी नवसारीने वाचनातील रुचीबद्दल ठसा उमटवला होता आणि आज दिव्यांगांप्रति दाखवलेल्या सेवेमुळे त्यांनी स्वत:ला असामान्य बनवले आहे. पंतप्रधान म्हणाले की, “चलता है” यासारखे वाक्यप्रचार आता इतिहास जमा झाले आहेत, जगाच्या भारताकडून अपेक्षा आहेत आणि आपण ही संधी वाया जाऊ देऊ नये. ते म्हणाले की, सुगम्य भारत अभियानाचा उद्देश ज्याकडे आपण यापूर्वी लक्ष दिले नाही त्या क्षेत्रांवर लक्ष केंद्रित करणे हा आहे.
पंतप्रधान नरेंद्र मोदी यांचे आवाहन

माझे बंधु आणि भगिनी यांस, कावेरी नदीच्या पाण्याच्या वाटपावरून कर्नाटक आणि तमिळनाडूमध्ये उद्‌भवलेली परिस्थिती अतिशय दु:खद आहे. या घडामोडींचे मला व्यक्तिश: दु:ख झाले आहे. हिंसा हे कोणत्याही समस्येचे समाधान असू शकत नाही. लोकशाहीमध्ये संयम आणि परस्पर चर्चेच्या माध्यमातून कोणत्याही समस्येचे समाधान शक्य आहे. कायद्याच्या कक्षेत राहून या वादावर तोडगा काढता येईल. त्यासाठी कायदा मोडणे, हा उपाय नाही. गेल्या दोन दिवसात सुरू असलेली हिंसा आणि जाळपोळीमुळे केवळ गरीबांचे नुकसान झाले आहे, आपल्या देशाच्या संपत्तीचे नुकसान झाले आहे. आजतागायत देशावर कधीही विपरित परिस्थिती ओढवली असता देशातील इतर नागरिकांप्रमाणेच कर्नाटक आणि तमिळनाडूमधील नागरिकांनीही संवेदनशीलतेचे यथार्थ दर्शन घडविले आहे. दोन्ही राज्यांमधील नागरिकांनी संवेदनशीलपणे वागावे आणि आपल्या नागरी कर्तव्यांचे स्मरण करावे, असे मी आवाहन करतो. आपण देशहीत आणि देशनिर्मितीला सर्वोच्च प्राधान्य द्याल आणि हिंसा, तोडफोड आणि जाळपोळ करण्याऐवजी संयम, सद्‌भावना आणि समाधानाला प्राधान्य द्याल, असा विश्वास मला वाटतो.
आषाढ पौर्णिमा – धम्मचक्र दिन कार्यक्रमाप्रसंगी पंतप्रधानांचा संदेश.

कोरोना महामारीच्या सध्याच्या काळात भगवान बुद्ध अधिक कालसुसंगत असल्याचे पंतप्रधान श्री नरेन्द्र मोदी यांनी म्हटले आहे. बुद्धांनी दाखवलेल्या मार्गाचा अवलंब करत आम्ही आणखी खडतर आव्हानांचा सामना करु शकतो हे भारताने दाखवून दिले आहे. बुद्धांच्या शिकवणीचा मार्ग अनुसरत संपूर्ण जग एकसंध होत मार्गक्रमण करत आहे. 'प्रार्थनेसह काळजी' हा आतंरराष्ट्रीय बौध्द महासंघाचा उपक्रम प्रशंसनीय असल्याचे त्यांनी आषाढ पौर्णिमा – धम्मचक्र दिन कार्यक्रमाप्रसंगी आपल्या संदेशात सांगितले. आपली बुद्धी, वाणी, कृती आणि प्रयत्न यातील सौहार्द आपल्याला वेदनेपासून दूर नेतील अर्थात आनंदाच्या दिशेने पुढे जाऊ असे पंतप्रधान म्हणाले. चांगल्या काळात सर्वांच्या कल्याणासाठी काम करण्याकरता तर कठिण प्रसंगी परस्परांना बळ देण्याची प्रेरणा यामुळे मिळते. भगवान बुद्धांनी या सौहार्दासाठी आपल्याला अष्टमार्ग दिल्याचे पंतप्रधानांनी सांगितले. त्याग आणि संयमाच्या अग्नीतून तावूनसुलाखून निघालेले बुद्ध जेव्हा बोलू लागतात तेव्हा ते केवळ शब्द उरत नाहीत, तर ते संपूर्ण धम्मचक्र प्रवर्तन होते. त्यांनी दिलेले ज्ञान जगाच्या कल्याणासाठीचा समानार्थी अर्थ ठरतो. यामुळेच आज संपूर्ण जगभरातील लोक त्यांचे अनुयायी होत आहेत असे पंतप्रधान म्हणाले. धम्मपदाचा दाखला देत ,” वैराने वैर संपत नाही. वैर केवळ शांत मन आणि प्रेमानेच शांत होते” असे ते म्हणाले . जगाला संकटकाळात बुद्धांच्या शिकवणीची ताकद उमजली आहे. बुद्धांची ही शिकवण, मानवतेचा हा अनुभव जसजसा समृद्ध होईल हे जग समृद्धीची, यशाची नवनवी शिखरे सर करेल या शब्दात पंतप्रधानांनी आपल्या संदेशाची सांगता केली. https://youtu.be/Sq6i8ZGgmqU
जागतिक सिंह दिनानिमित्त सिंह संवर्धनासाठी झटणाऱ्यांच्या प्रयत्नांचे पंतप्रधानांकडून कौतुक

नवी दिल्ली, 10 ऑगस्ट 2022 जागतिक सिंह दिनानिमित्त पंतप्रधान नरेंद्र मोदी यांनी सिंह संवर्धनासाठी झटणाऱ्यांच्या प्रयत्नांचे कौतुक केले आहे. केंद्रीय पर्यावरण, वन आणि हवामान बदल मंत्री, भूपेंद्र यादव यांच्या ट्विट संदेशाला प्रतिसाद देताना, पंतप्रधान म्हणाले ; “#WorldLionDay निमित्ताने, दिमाखदार सिंहांच्या संवर्धनाचे काम करणाऱ्या सर्वांना मी शाबासकी देतो. भव्य आशियाई सिंहांसाठी भारत नेहमीच आश्वासक निवारा असेल.”
भारत भेटीवर असलेल्या कोरिया प्रजासत्ताकच्या फस्ट लेडी किम जंग सुक यांनी घेतली पंतप्रधानांची भेट

पंतप्रधान नरेंद्र मोदी यांनी कोरिया प्रजासत्ताकच्या फस्ट लेडी किम जंग सुक यांची आज नवी दिल्लीत भेट घेतली. त्या पंतप्रधान नरेंद्र मोदी यांच्या आमंत्रणावरून भारताच्या दौऱ्यावर आल्या आहेत. उत्तर प्रदेश सरकारने आयोजित केलेल्या दीपोत्सव कार्यक्रमाच्या त्या प्रमुख पाहुण्या राहणार असून दि.8 नोव्हेंबर 2018 रोजी अयोध्या येथे राणी सुरीरत्न (हिओ व्हाँग-ओक) यांच्या स्मृतिप्रित्यर्थ आयोजित कार्यक्रमातही सहभागी होणार आहेत. अयोध्या आणि कोरिया यांचे ऐतिहासिक, सखोल संबंध आहेत. अयोध्येच्या राणी सुरीरत्न यांनी कोरियाला ख्रिस्त इरा 48 मध्ये भेट देऊन कुरियन राजा सुरो यांच्याशी त्या विवाहबद्ध झाल्या होत्या. पंतप्रधानांनी आजच्या बैठकीत फस्ट लेडी किम यांच्याशी भारत-कोरिया अध्यात्मिक, नागरी विषयांवर सखोल चर्चा केली आणि लोकांमध्ये परस्पर संवाद वाढावा यासाठी विचारांची देवाणघेवाण केली. फस्ट लेडी किम यांनी सेऊल शांतता पुरस्काराने पंतप्रधानांना गौरवल्याबद्दल त्यांचे अभिनंदन केले. यावेळी अभिव्यक्त होतांना पंतप्रधान म्हणाले की, हा सन्मान खरं तर भारतीय लोकांचा आहे. जुलै 2018 मध्ये राष्ट्राध्यक्ष मून जाए यांनी भारताला यशस्वी भेट दिल्याचा प्रसंग स्मरून भारत-कोरियाने विशेष धोरणात्मक भागीदारीला उजाळा दिला असल्याचे पंतप्रधानांनी सांगितले.
जागतिक इंधन आणि नैसर्गिक वायू क्षेत्रातील तज्ञ आणि मुख्य कार्यकारी अधिकाऱ्यांशी पंतप्रधानांनी साधला संवाद

पंतप्रधान नरेंद्र मोदी यांनी आज दूरदृश्य प्रणालीच्या माध्यमातून इंधन आणि नैसर्गीक वायू क्षेत्रातील जागतिक स्तरावरील मुख्य कार्यकारी अधिकारी तसेच तज्ञांशी संवाद साधला. गेल्या सात वर्षात इंधन तसेच नैसर्गिक वायू क्षेत्रात हाती घेतलेल्या सुधारणांबाबत पंतप्रधानांनी विस्तृत चर्चा केली. याशिवाय इंधन शोध, परवाना धोरण, वायू विक्री, कोल बेड मिथेन, कोल गॅसिफिकेशन आणि भारतीय नैसर्गीक वायू एक्सेंजमधील नुकत्याच केलेल्या सुधारणा, या सर्व सुधारणांची वाटचाल इंधन व नैसर्गिक वायू क्षेत्रात भारताला आत्मनिर्भर बनवण्याच्या उद्दिष्टपूर्तीच्या दिशेने सुरुच राहिल असे सांगत त्यांनीं या सुधारणांची विस्तृत चर्चा केली. इंधन क्षेत्राबद्दल बोलताना त्यांनी आपले लक्ष्य आता ‘महसूल’ याकडून ‘जास्तीत जास्त उत्पादन’ याकडे वळवल्याचं त्यांनी सांगितले. क्रूड इंधन साठवणीसाठीच्या सुविधांमध्ये वाढ करण्याच्या आवश्यकतेबद्दलही त्यांनी सांगितले. देशात नैसर्गिक वायू इंधनाच्या भराभर वाढणाऱ्या मागणीबद्दलही ते बोलले. नैसर्गीक वायू वाहून नेणाऱ्या वाहिन्या, शहरातील नैसर्गीक वायू वितरण, आणि द्रवरुप नैसर्गीक वायू भरणा केंद्र यासारख्या आताच्या व पुढील वायू इंधन मूलभूत सुविधांमधील विकासावरही त्यांनी भाष्य केले. 2016 पासून या अश्या बैठकांमध्ये मिळालेल्या सूचना या इंधन आणि आणि नैसर्गिक वायू क्षेत्रातील आव्हाने समजून घेण्यासाठी अत्यंत उपयुक्त ठरल्या. असे पंतप्रधान म्हणाले. भारत ही खुलेपणा, सकारात्मकता आणि संधींची भूमी आहे. नव्या कल्पना, नवे दृष्टिकोन आणि नवोन्मेष यांची सुपीक भूमी आहे. असे सांगून त्यांनी मुख्य कार्यकारी अधिकारी आणि तज्ञांना भारतात इंधन आणि नैसर्गिक वायू क्षेत्रातील संशोधन व विकासासाठी भागीदार होण्याचे आमंत्रण दिले. या संवादात इंधन आणि नैसर्गिक वायू क्षेत्रात तील जागतिक स्तरावरील अनेक दिग्गज सहभागी झाले होते. त्यामध्ये सौदी अराम्कोचे अध्यक्ष आणि मुख्य कार्यकारी अधिकारी अमीन नासर, रोझनेफ्टचे अध्यक्ष आणि मुख्य कार्यकारी अधिकारी इग्नोर सेशेन, ब्रिटिश पेट्रोलियमचे मुख्य कार्यकारी अधिकारी बर्नार्ड लुनी, आयएचएस मरकिटचे उपाध्यक्ष डॅनियल येर्गीन, श्लमबर्जर लिमिटेडचे मुख्य कार्यकारी अधिकारी ओलीवर ला पॉच, रिलायन्स इंडस्ट्रीज लिमिटेडचे अध्यक्ष आणि आणि व्यवस्थापकीय संचालक मुकेश अंबानी, वेदांता लिमिटेडचे अध्यक्ष अनिल अगरवाल यांचा समावेश होता. उर्जा प्राप्ती, किफायतशीर उर्जा आणि उर्जा सुरक्षा यातील परिस्थिती सुधारण्यात सरकारने प्राप्त केलेल्या यशाबद्दल त्यांनी प्रशंसा केली. पंतप्रधान नरेंद्र मोदी यांच्या नेतृत्वाखाली दूरदर्शी आणि महत्त्वाकांक्षी लक्ष्य निर्धारण करत भारत स्वच्छ ऊर्जेकडे वाटचाल करत आहे याचे त्यांनी कौतुक केले. स्वच्छ ऊर्जा तंत्रज्ञानातील नवे वेगवान मार्ग स्वीकारत भारत जागतिक ऊर्जा पुरवठा साखळीला वेगळा चेहरा देण्यात महत्वाची भूमिका बजावू शकेल अशी खात्री त्यांनी व्यक्त केली. शाश्वत आणि योग्य उर्जेकडे वाटचालीची खात्री देत त्यांनी स्वच्छ आणि शाश्वत ऊर्जेला प्रोत्साहन देण्याच्या दृष्टीने आपल्या सूचना आणि दृष्टिकोन मांडले.
गुन्हेगारी प्रकरणांमधे सामाईक कायदेशीर सहाय्य कराराला मंत्रिमंडळाची मंजुरी

गुन्हेगारी खटल्यांसंदर्भात सामाईक कायदेशीर सहाय्‍यासाठी बहुक्षेत्रिय तांत्रिक आणि आर्थिक सहकार्य – बंगाल खाडी उपक्रम कराराला मंजुरी देण्यासाठी आणि त्यावर स्वाक्षऱ्या करण्याला केंद्रीय मंत्रिमंडळाने मंजुरी दिली. कराराच्या 15व्या कलमानुसार केंद्रीय प्राधिकरण म्हणून गृह मंत्रालयाला जबाबदारी देण्यात आली आहे. या करारात भारतासह बांग्लादेश, भुतान, म्यानमार, नेपाळ, श्रीलंका आणि थायलंड या सात देशांचा समावेश आहे. या करारामुळे गुन्हेगारी कारवाया नियंत्रणात राखणे शक्य होणार आहे. करारात समाविष्ट देशांना परस्पर सहकार्यातून दहशतवादाशी संबंधित गुन्हे, संघटित गुन्हे, अमली पदार्थांची तस्करी तसेच सायबर गुन्ह्यांचा तपास करुन ते निकाली काढायला मदत मिळणार आहे.
पंतप्रधानांनी उत्तर प्रदेशच्या मुख्यमंत्र्यांसमवेत उच्चस्तरीय बैठक घेऊन दुष्काळ आणि पाणीटंचाईबाबत आढावा घेतला

पंतप्रधान नरेंद्र मोदी यांनी आज उत्तर प्रदेशातल्या वेगवेगळ्या भागातली दुष्काळी स्थिती आणि पाणीटंचाईबाबत उच्चस्तरीय बैठक घेतली. पंतप्रधानांच्या अध्यक्षतेखाली झालेल्या या बैठकीला उत्तरप्रदेशचे मुख्यमंत्री अखिलेश यादव, केंद्र सरकार आणि उत्तर प्रदेश सरकारचे वरिष्ठ अधिकारी उपस्थित होते. दुष्काळामुळे जनतेसमोर ठाकलेल्या समस्यांच्या निवारणासाठी केंद्र आणि राज्य सरकारांनी एकत्रित काम करायला हवे, असे पंतप्रधानांनी चर्चेला सुरुवात करताना सांगितले. दुष्काळ निवारणासाठी मध्यम आणि दीर्घकालीन उपाययोजनांवर लक्ष केंद्रित करण्याचे आवाहन त्यांनी केले. जलसंवर्धन, बचत आणि जलाशय पाण्याने पुन्हा भरावेत, यासंदर्भात रिमोट सेन्सिंग आणि उपग्रह छायाचित्रासारख्या तंत्रज्ञानाच्या वापरावर पंतप्रधानांनी भर दिला. वैज्ञानिक आधारावर पीक पद्धतीत बदल, ठिबक आणि तुषार सिंचन तसेच पाण्याच्या काळजीपूर्वक वापराबाबत जागृती, उत्तम जलव्यवस्थापनासाठी प्रामुख्याने महिलांसहित समाजाच्या सहभागावर त्यांनी भर दिला. शहरातल्या टाकाऊ वा सांडपाण्यावर प्रक्रिया करुन नजिकच्या भागातल्या शेतीसाठी त्याचा वापर करण्याचे आवाहन त्यांनी केले. दुष्काळग्रस्त भागात टँकरद्वारे केल्या जाणा-या पाणीपुरवठ्यावर जीपीएससारख्या तंत्रज्ञानाचा वापर करत देखरेख ठेवण्याची गरज त्यांनी व्यक्त केली. जलसंवर्धन आणि पुनर्भरणाविषयक प्रयत्नासाठी आगामी मान्सूनपूर्व काळाचा कसा उत्तम वापर करता येईल यावरही बैठकीत चर्चा झाली. गाळ उपसणे, नद्यांमधे जलपुनर्भरण यासारख्या प्रयत्नांचा त्यात समावेश होता. दुष्काळग्रस्त जनतेच्या समस्या निवारणासाठी सरकार करत असलेल्या उपाययोजनांची मुख्यमंत्र्यांनी पंतप्रधानांना माहिती दिली. पिण्याच्या पाण्याची व्यवस्था, बुंदेलखंडमधल्या गरजूंना अन्नधान्य पुरवठा, रोजगार, गुरांसाठी चारा-पाणी, तसेच मध्यम आणि दीर्घकालीन उपाययोजनांचा यात समावेश होता. पंतप्रधान पीक विमा योजनेच्या अंमलबजावणीसाठी राज्य सरकारने उचललेल्या पावलांची त्यांनी माहिती दिली. तलाव, शेततळी यासारख्या 78,000 जलस्रोतांच्या पुनरुज्जीवनासाठीचा एक लाख नव्या जलाशयासाठीचा कृती आराखडा राज्यांने बैठकीत मांडला. मनरेगा, प्रधानमंत्री कृषी सिंचन योजना यासारख्या योजनांसाठीच्या निधीचा वापर यासाठी केला जाणार आहे. राष्ट्रीय आपत्ती निवारण निधीअंतर्गत, राज्याच्या देय रकमेचे समायोजन केल्यानंतर राज्यासाठी 934.32 कोटी रुपयांचा निधी मंजूर करण्यात आला. 2015-16 या वर्षासाठी स्टेट डिझास्टर रिस्पॉन्स फंड (SDRF) साठी केंद्राचा वाटा म्हणून मंजूर केलेल्या 506.25 कोटी व्यतिरिक्त ही रक्कम असेल. 2016-17 या वर्षासाठी एसडीआरएफचा पहिला हप्ता म्हणून 265.87 कोटी रुपयांचा निधी मंजूर करण्यात आला आहे. 2015-16च्या रब्बी हंगामासाठी सहाय्यतेची मागणी करणारे नवे निवेदन राज्याने 5 मे 2016ला पाठवले आहे. प्रक्रिया पूर्ण झाल्यावर विना विलंब मदत पुरवण्याचे आश्वासन पंतप्रधानांनी दिले. बुंदेलखंड पॅकेजअंतर्गत निधी वितरित करण्यासाठी उचलण्यात आलेल्या पावलांविषयी नीती आयोगाने माहिती दिली. मुख्यमंत्र्यांनी या बैठकीबद्दल पंतप्रधानांचे आभार मानले. पाणीटंचाईचा सामना करणा-या विशेषतः बुंदेलखंड मधल्या जनतेच्या भीषण समस्या लक्षात घेता हे स्वागतार्ह पाऊल असल्याचे मुख्यमंत्री म्हणाले. केंद्र आणि राज्य सरकार यांनी एकत्रित येऊन काम करणा-या संकल्पासह बैठक संपन्न झाली.
केंद्रीय मंत्रिमंडळ सचिवांनी वायू प्रदूषण स्थितीचा घेतला आढावा

केंद्रीय मंत्रिमंडळ सचिवांनी आज राष्‍ट्रीय राजधानी क्षेत्रात वायू प्रदूषण रोखण्यासाठी गेल्या रविवारपासून करण्यात आलेल्या व्यवस्थेतील प्रगतीचा आढावा घेतला. यात असे आढळून आले की पंजाब आणि हरियाणा मध्ये पिकांच्या कापणी पश्चात उर्वरित टाकाऊ पदार्थ अजूनही जाळले जात आहेत आणि यासंदर्भात अधिक व्यापक कारवाई करण्याची गरज आहे. नियमांचे उल्लंघन करणाऱ्यांवर योग्य दंड आकारण्यासाठी विविध ठिकाणी मोठ्या संख्येने देखरेख पथके तैनात करण्याचे निर्देश आता या राज्यांना देण्यात आले आहेत. राजधानीतील स्थितीबाबतही चर्चा करण्यात आली जिथे विविध संस्था समन्वयाने काम करत आहेत.परिस्थिती नियंत्रणात आणण्यासाठी अधिक प्रयत्न करण्याची गरज व्यक्त करण्यात आली आहे. भविष्यात कुठल्याही प्रकारची आपत्कालीन स्थिती उद्भवल्यास त्याचा सामना करण्यासाठी सज्ज राहण्याचे निर्देश राज्यांना देण्यात आले आहेत.
हिंदुस्तान टाईम्स लीडरशीप परिषदेला पंतप्रधानांनी केले संबोधित

पंतप्रधान नरेंद्र मोदी यांनी आज नवी दिल्लीत 17 व्या हिंदुस्तान टाईम्स लीटरशीप परिषदेत उद्‌घाटनपर भाषण केले. कुठल्याही समाज किंवा देशाच्या विकासासाठी संभाषण महत्वाचे आहे असे पंतप्रधान म्हणाले. उत्तम भविष्याचा पाया संभाषण आहे. ‘सबका साथ, सबका विकास, सबका विश्वास’ या मंत्रासह सरकार सध्याच्या आव्हाने आणि समस्यांवर काम करत आहे असे पंतप्रधान म्हणाले. सरकारने घेतलेल्या अनेक निर्णयांची माहिती देताना पंतप्रधान म्हणाले की कलम 370 रद्द केल्यामुळे जम्मू आणि काश्मीर आणि लडाखच्या लोकांना आशेचा नवीन किरण मिळाला आहे. मुस्लीम महिला आता तिहेरी तलाकच्या प्रथेपासून मुक्त झाल्या आहेत. दिल्लीतील अनधिकृत वसाहतींवरील निर्णयाचा 40 लाख लोकांना लाभ झाला आहे. नवीन भारतासासाठी, उत्तम भविष्यासाठी असे अनेक निर्णय घेण्यात आल्याचे पंतप्रधान म्हणाले. आरोग्य, स्वच्छता आणि पायाभूत विकासासारख्या अनेक विकास निर्देशांकात मागे पडलेल्या जिल्ह्यांवर आता सरकार लक्ष केंद्रीत करत आहे असे पंतप्रधान म्हणाले. विकास आणि शासन या प्रत्येक मापदंडावर लक्ष केंद्रीत करता 112 जिल्हे महत्वाकांक्षी जिल्हे म्हणून विकसित केले जात आहेत. या जिल्ह्यांमध्ये कुपोषण, सुगम्य बँकिंग सुविधा, विमा, वीज यांसारख्या विविध मापदंडावर सरकार प्रत्यक्ष देखरेख करत आहे ते म्हणाले. यासह 112 जिल्ह्यांचे उत्तम भवितव्य देशाच्या उत्तम भवितव्य निश्चित करील असे ते म्हणाले. जल जीवन अभियानाबाबत बोलताना पंतप्रधान म्हणाले की सरकार 15 कोटी कुटुंबांना पाईपद्वारे पाणीपुरवठा करण्यासाठी जोडणी देत आहे. भारताला 5 ट्रिलियन डॉलर्सची अर्थव्यवस्था बनवण्यासाठी सरकार वचनबद्ध असून हे उद्दिष्ट साध्य करण्यासाठी सरकार प्रयत्नशील आहे. ऐतिहासिक बँक विलीनीकरण, कामगार कायद्यांचे कोडिंग, बँकांचे पुनर्भांडवलीकरण, कार्पोरेट करात कपात यांसारख्या अनेक आर्थिक सुधारणा हाती घेण्यात आल्याचे पंतप्रधान म्हणाले. व्यवसाय सुलभता क्रमवारीतील स्थान सुधारताना भारताने उत्तम कामगिरी बजावली असे त्यांनी नमूद केले. गेल्या पाच वर्षात भारताने 79 अंकांनी सुधारणा केल्याचे ते म्हणाले. रखडलेल्या गृहनिर्माण प्रकल्पांसाठी 25 हजार कोटी रुपयांचा विशेष निधी स्थापन करण्यात आल्याचे त्यांनी नमूद केले. तसेच सरकार 100 लाख कोटी रुपयांचे पायाभूत प्रकल्प सुरू करत आहे असे पंतप्रधान म्हणाले. प्रवास आणि पर्यटन स्पर्धात्मकता निर्देशांकात भारत 34 व्या स्थानावर असल्याचे त्यांनी नमूद केले. पर्यटन व्यवसायात वाढ झाल्यामुळे रोजगार निर्मिती वाढल्याचे ते म्हणाले. मनुष्यबळाचे परिवर्तन करण्यासाठी विविध उपाययोजना हाती घेण्यात आल्याचे त्यांनी सांगितले. 130 कोटी भारतीयांच्या उत्तम भविष्यासाठी योग्य उद्देश, उत्तम तंत्रज्ञान आणि प्रभावी अंमलबजावणी हे सरकारचे सूत्र असल्याचे त्यांनी नमूद केले.
बाळ गंगाधर टिळक आणि चंद्रशेखर आझाद यांच्या जयंतीनिमित्त पंतप्रधानांनी केले त्यांचे स्मरण

पंतप्रधान नरेंद्र मोदी यांनी बाळ गंगाधर टिळक आणि चंद्रशेखर आझाद यांच्या जयंतीनिमित्त त्यांचे स्मरण केले. पंतप्रधान म्हणाले की, बाळ गंगाधर टिळक, चंद्रशेखर आझाद आणि स्वातंत्र्य संग्रामातील त्यांच्या भरीव योगदानाचे आपण आज स्मरण करु या.
पात्र असलेल्या सर्वांना खबरदारीची लसमात्रा घेण्याचे पंतप्रधानांचे आवाहन

नवी दिल्‍ली, 10 जानेवारी 2022 भारतात कोविड प्रतिबंधासाठी खबरदारीची लसमात्रा देण्यास सुरुवात झाली असल्याने पंतप्रधान नरेंद्र मोदी यांनी यासाठी पात्र असलेल्या सर्वांना ही खबरदारीची मात्रा घेण्याचे आवाहन केले आहे. ज्यांनी आज ही मात्रा घेतली त्या सर्वांची प्रशंसा देखील पंतप्रधानांनी केली आहे. एका ट्वीटमध्ये पंतप्रधान म्हणाले; “भारताने आज खबरदारीची मात्रा देण्यास प्रारंभ केला. ज्यांनी आज ही मात्रा घेतली त्यांचे अभिनंदन. कोविड-19 विरोधात लसीकरण हे सर्वात प्रभावी साधन आहे याची आपल्या सर्वांना कल्पना आहे.”
पंतप्रधानांनी माता चंद्रघंटाला नमन केले

सर्व भक्तांना सर्व नकारात्मक शक्तींवर मात करण्यासाठी शक्ती द्यावी यासाठी पंतप्रधानांनी माता चंद्रघंटाला प्रार्थना केली आहे. "माता चंद्रघंटाच्या चरणी साष्टांग नमस्कार. देवी चंद्रघंटाने आपल्या सर्व भक्तांना नकारात्मक शक्तींवर विजय प्राप्त करण्याचा आशीर्वाद द्यावा. या निमित्ताने त्यांच्या संबंधित स्तुतिवचन …" असे पंतप्रधानांनी आपल्या ट्विटमधे म्हटले आहे.
भारत आणि रशिया यांच्यात अनौपचारिक संवाद

पंतप्रधान नरेंद्र मोदी आणि रशियाचे राष्ट्राध्यक्ष व्लादिमिर पुतीन यांच्यात रशियामध्ये सोची येथे 21 मे 2018 रोजी पहिला अनौपचारिक संवाद झाला. या भेटीच्या निमित्ताने दोन्ही नेत्यांना परस्परांशी मैत्रीचे बंध दृढ करण्याबरोबरच आंतरराष्ट्रीय आणि प्रादेशिक मुद्यांबाबतच्या मतांची देवाण घेवाण करण्याची संधी प्राप्त झाली. भारत आणि रशिया यांच्यातील विशेष धोरणात्मक भागिदारी हा जागतिक शांतता आणि स्थैर्याच्या दृष्टीने महत्वपूर्ण असल्याबाबत दोन्ही नेत्यांचे एकमत झाले. जागतिक स्तरावर खुल्या विचारसरणीचे आणि समान संधीचे वातावरण निर्माण करण्यात भारत आणि रशियाची भूमिका महत्वाची असल्याबाबतही दोन्ही नेत्यांनी आपआपल्या विचारांचे आदान प्रदान केले. जागतिक शांतता आणि स्थैर्य टिकवून ठेवण्याच्या दृष्टीने समान जबाबदाऱ्या निभावण्यासाठी आपल्या भूमिकेबाबतही दोन्ही नेत्यांमध्ये चर्चा झाली. अनेक महत्वपूर्ण आंतरराष्ट्रीय मुद्यांबाबत दोन्ही नेत्यांनी सखोल चर्चा केली. इंडो पॅसिफीक क्षेत्रासह सर्वच क्षेत्रात सल्लामसलत आणि समन्वयन अधिक वाढवण्याबाबत दोन्ही नेत्यांमध्ये सहमती झाली. संयुक्त राष्ट्रसंघ, एस.सी.ओ., ब्रिक्स आणि जी-ट्वेंटी अशा आंतरराष्ट्रीय संघटनांच्या माध्यमातून एकत्रितपणे काम करण्याबाबत दोन्ही नेत्यांचे एकमत झाले. दहशतवादाचा विनाश करण्याबरोबरच सर्व प्रकारचा दहशतवाद आणि तत्सम शक्तींविरोधात लढा देण्याचा दृढ निश्चय दोन्ही नेत्यांनी व्यक्त केला. अफगाणिस्तानमध्ये दहशतवादापासून भयमुक्त करणारे वातावरण निर्माण करण्याबरोबरच तिथे शांतता आणि स्थैर्य प्रस्थापित करण्याच्या कामी एकत्रित प्रयत्न करण्याबाबत दोन्ही नेत्यांमध्ये सहमती झाली. राष्ट्रीय विकासाचे आराखडे आणि प्राधान्यक्रम या विषयी दोन्ही नेत्यांनी आपल्या विचारांचे आदान प्रदान केले. सखोल विश्वास परस्परांबद्दल आदर आणि चांगल्या विचारांसह भारत आणि रशिया यांच्यातील संबंध अधिक दृढ होत असल्याबद्दल त्यांनी समाधान व्यक्त केले. जून 2007 मध्ये सेंट पिटर्स बर्ग येथे झालेल्या द्विपक्षीय संमेलनात चर्चिल्या गेलेल्या मुद्यांना उजाळा देत, आपल्या अधिकाऱ्यांना भारतात पुढच्या वर्षी आयोजित संमेलनासाठी आवश्यक ती पूर्व तयारी करावी असे निर्देश दोन्ही नेत्यांनी दिले. भारताचा नीति आयोग आणि रशियाचे आर्थिक विकास मंत्रालय यांनी व्यापार आणि गुंतवणूक क्षेत्रात वाढ करण्याच्या दृष्टीने धोरणात्मक आर्थिक परस्पर संवाद वाढवण्याबाबतही दोन्ही नेत्यांमध्ये सहमती झाली. ऊर्जा क्षेत्रातील सहकार्य वाढवण्याबरोबरच गाजप्रोम आणि गेल यांच्यात पुढच्या महिन्यात होणाऱ्या दीर्घकालीन करारा अंतर्गत एलएनजीच्या पहिल्या टप्प्याच्या आगमनाचे त्यांनी स्वागत केले. लष्कर, संरक्षण आणि अणु ऊर्जा क्षेत्रात दोन्ही देशांतल्या उत्कृष्ट भागिदारीच्या आठवणींना उजाळा देत दोन्ही नेत्यांनी ही भागिदारी उत्तम असल्याचे मत व्यक्त केले. दोन्ही नेत्यांदरम्यानच्या वार्षिक बैठकीबरोबरच नेतृत्व स्तरावर स्वतंत्र अनौपचारिक चर्चेच्या कल्पनेचेही त्यांनी स्वागत केले. या वर्षाच्या उत्तरार्धात आयोजित 19 व्या वार्षिक संमेलनात मोदी यांनी राष्ट्राध्यक्ष पुतीन यांना भारतात येण्याचे आमंत्रण दिले आहे.
दिल्ली मेट्रो मार्गाच्या दिलशाद गार्डन ते न्यू बस अड्डा गाझियाबाद विस्तारीकरणाला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज केंद्रीय मंत्रिमंडळाने दिल्ली मेट्रो मार्गाच्या दिलशाद गार्डन ते न्यू बस अड्डा गाझियाबाद विस्तारीकरणाला मंजुरी दिली आहे. या विस्तारित मार्गाचे एकूण अंतर 9.41 किमी असेल. विस्तारीकरणाचा एकूण खर्च 1,781.21 कोटी रुपये असून यासाठी 324.87 कोटी रुपये केंद्रीय अर्थसहाय्य द्यायला देखील मंत्रिमंडळाने मंजुरी दिली आहे. या प्रकल्पाच्या अंमलबजावणीमुळे NCRला आवश्यक अतिरिक्त सार्वजनिक वाहतूक सुविधा उपलब्ध होतील. दिल्ली मेट्रो रेल्वे महामंडळ लिमिटेडनेही केंद्र सरकार आणि राष्ट्रीय राजधानी क्षेत्र दिल्ली सरकारची विशेष उद्देशासाठी स्थापन कंपनी (SPV) या प्रकल्पाची अंमलबजावणी करत आहे.
राष्ट्रपती, उपराष्ट्रपती, पंतप्रधानांनी सरदार पटेल यांच्या जयंतीनिमित्त त्यांना पुष्पांजली अर्पण केली, पंतप्रधानांनी “एकता दौड”ला हिरवा झेंडा दाखवला

राष्ट्रपती रामनाथ कोविंद, उपराष्ट्रपती व्यंकय्या नायडू आणि पंतप्रधान नरेंद्र मोदी यांनी आज सरदार वल्लभभाई पटेल यांच्या जयंतीनिमित्त नवी दिल्लीत पटेल चौक येथे सरदार पटेल यांच्या पुतळयाला पुष्पांजली अर्पण केली. त्यानंतर पंतप्रधानांनी मेजर ध्यानचंद नॅशनल स्टेडियम येथून “एकता दौड”ला हिरवा झेंडा दाखवला. यावेळी बोलताना पंतप्रधानांनी सरदार पटेलांचे योगदान, विशेषत: देश अखंड राखण्यातील योगदानाचा विशेष उल्लेख केला. भारतातील तरुण सरदार पटेल आणि राष्ट्र निर्मितीत त्यांनी दिलेल्या योगदानाचा आदर करतात असे पंतप्रधान म्हणाले. भारताला आपल्या विविधतेचा अभिामान आहे आणि एकता दौड सारखे प्रसंग अभिमान आणि एकतेची भावना पुन्हा दृढ करण्याची संधी आपल्याला देतात असे पंतप्रधान म्हणाले. माजी पंतप्रधान इंदिरा गांधींची आज पुण्यतिथी असून नरेंद्र मोदी यांनी त्यांचे स्मरण केले. पंतप्रधानांनी एकता दौडमध्ये सहभागी झालेल्याना शपथ दिली.
श्री गुरु तेग बहादूरजींच्या हौतात्म्य दिनी पंतप्रधानांनी केले अभिवादन

नवी दिल्ली, 28 नोव्हेंबर 2022 पंतप्रधान नरेंद्र मोदी यांनी श्री गुरु तेग बहादूरजींच्या हौतात्म्य दिनी त्यांना अभिवादन केले आहे. पंतप्रधानांनी ट्वीट केले आहेः “श्री गुरु तेग बहादूरजींच्या हौतात्म्य दिनी मी त्यांना अभिवादन करतो. त्यांचे शौर्य आणि त्यांचे सिद्धांत आणि आदर्श याविषयीची अढळ वचनबद्धता यासाठी जगभरात त्यांना गौरवले जाते. त्यांनी हुकूमशाही आणि अन्याय यांच्यासमोर झुकण्यास नकार दिला होता. त्यांची शिकवण आपल्याला नेहमीच प्रेरणा देत राहील.”